আমরা সায়েন্স ল্যাবরেটরি হয়ে যেখানে ল্যাবএইড হয়েছে ওখানে এসে দেখি একটা মিলিটারির গাড়ি আসছে। সব পাক আর্মি। আমরা পজিশন নিলাম। আমরা সামনে ছয়জন, পেছনে ছয়জন। যাতে ওরা ফায়ার করলে সবাই না মরি। একবার মনে হচ্ছে ওরা ফায়ার করবে। সাধারণ মানুষ গাড়িটি ঘিরে ফেলল। ওরা তখন রাইফেলে সাদা রুমাল বেঁধে জানালা দিয়ে বাইরে উড়াচ্ছে। আমি সামনে গেলাম, ওরা হাত উঁচু করে সারেন্ডার করল। এক পঞ্চাশ পঞ্চান্ন বছরের অফিসার গাড়ি থেকে নামলেন। আমি তাকে স্যালুট দিলাম। তিনি তার পিস্তল আমার হাতে দিয়ে সারেন্ডার করলেন। তার চোখ বেয়ে পানি পড়ছে। ওই মুহূর্তে এক জনতা এসে স্যান্ডেল দিয়ে অফিসারের মুখে দিল বাড়ি। ওরা তো ভীষণ ভয় পেয়ে গেল। তারপর তারা সব অস্ত্র রেখে ক্যান্টনমেন্টে চলে যায়। পরে ইয়াংম্যান সব অস্ত্র নিল। আমরা দৌড়ে শাহবাগ পৌঁছে গোলচক্করে দাঁড়িয়ে জয়-বাংলা স্লোগান দিচ্ছি। পৌনে ১১টা বাজে। হঠাৎ দেখলাম রেডিও অফিসের ওপরে পাকিস্তানের পতাকা উড়ছে। কপাল ভালো, আমাদেরই ছোটভাই মফিক (১৩ বছর বয়স)। ও ম্যাপওয়ালা বাংলাদেশের পতাকা নিয়ে শাহবাগ গিয়েছিল। ওর হাত থেকে পতাকাটা নিয়ে ওয়াল টপকালাম। নিচে দেখি আর্মি। ওরা যে কোনো মুহূর্তে গুলি করতে পারে। আমি একটু ভয় পাইলাম। পরে খেয়াল করলাম আর্মিরাই ভয় পাইয়া হাত উঁচু করে সারেন্ডার করছে। স্লোগান এত জোরে হচ্ছিল যে ওরা নার্ভাস হয়ে যাচ্ছিল। ওই সময় শেরাটন হোটেলের এক কর্মী বলল, স্যার আমি আসব, আমি চিনি কীভাবে ছাদে উঠতে হয়। ও আসল। উপরে উঠে দেখি রেডিওর এক কর্মী ছাদে রয়ে গেছে। আমি জয়-বাংলা বলে পাকিস্তানের পতাকা নামিয়ে আবারও জয়-বাংলা বলে বাংলাদেশের পতাকা উড়ালাম। ঠিক ওই সময় পিজি হাসপাতালের ছাদ থেকে ফায়ার শুরু হলো। তখন ওই ছেলে দুটো মারা যায়। নয় মাস যুদ্ধের সময় আমার সহযোদ্ধা একজন মাত্র মারা যায়, কিন্তু সেদিন শাহবাগে মারা যায় ১৩ জন। এমনকি মফিকও মারা যায়। মফিকের জন্য আজও খারাপ লাগে।